sagorsarker/bangla-wikipedia huggingface dataset:
থামি সোলকিল

থামি লুঙ্গিসা সোলকিল (; জন্ম: ৯ অক্টোবর, ১৯৮০) কেপ প্রদেশের কেপ টাউন এলাকায় জন্মগ্রহণকারী সাবেক দক্ষিণ আফ্রিকান আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ২০০০-এর দশকের মাঝামাঝি সময়কালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর দক্ষিণ আফ্রিকান ক্রিকেটে কেপ কোবরাস, লায়ন্স ও ওয়েস্টার্ন প্রভিন্স দলের প্রতিনিধিত্ব করেন থামি সোলকিল। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে ব্যাটিংয়ের পাশাপাশি ডানহাতে অফ স্পিন বোলিংয়ে পারদর্শী ছিলেন।
কেপ টাউনের পাইনল্যান্ডস হাই স্কুলে অধ্যয়ন করেছেন তিনি। ক্রিকেটের পাশাপাশি হকি খেলায় দক্ষতা প্রদর্শন করেছেন। আন্তর্জাতিক পর্যায়ে দক্ষিণ আফ্রিকার পক্ষে হকি খেলেন ও শৈশবকালে ফুটবল খেলতেন তিনি। ১৯৯৯ সাল থেকে ২০১৫ সাল পর্যন্ত থামি সোলকিলের প্রথম-শ্রেণীর খেলোয়াড়ী জীবন চলমান ছিল।
কেপ কোবরাসের পক্ষে নিয়মিতভাবে প্রথম-শ্রেণীর ক্রিকেট খেলায় অংশ নিতেন ও দলের অধিনায়কের দায়িত্বে ছিলেন। পরবর্তীতে, রায়ান ক্যানিংয়ের কাছে স্থানচ্যূত হন। ফলশ্রুতিতে, ২০০৯-১০ মৌসুমের শুরুতে জোহেন্সবার্গে চলে যান। সেখানে হাইভেল্ড লায়ন্সের পক্ষে খেলার জন্যে চুক্তিবদ্ধ হন। ঐ মৌসুমে তিনি তার নিজস্ব দ্বিতীয় প্রথম-শ্রেণীর শতরানের ইনিংস খেলেন। এ পর্যায়ে নিজের ব্যক্তিগত সংগ্রহকে অপরাজিত ১৫১ রানে নিয়ে যান। ইস্ট লন্ডনের বাফেলো পার্কে ওয়ারিয়র্সের বিপক্ষে ঐ খেলাটি ড্রয়ে পরিণত হয়েছিল। ষষ্ঠ উইকেট জুটিতে স্টিফেন কুকের সাথে ৩৬৫ রান সংগ্রহ করেন। এ সংগ্রহটি দক্ষিণ আফ্রিকান রেকর্ডবিশেষ ও স্টিফেন কুক রেকর্ডসংখ্যক ৩৯০ রান তুলেছিলেন।
সমগ্র খেলোয়াড়ী জীবনে তিনটিমাত্র টেস্টে অংশগ্রহণ করেছেন থামি সোলকিল। ২০ নভেম্বর, ২০০৪ তারিখে কানপুরে স্বাগতিক ভারত দলের বিপক্ষে টেস্ট ক্রিকেটে অভিষেক ঘটে তার। ১৭ ডিসেম্বর, ২০০৪ তারিখে পোর্ট এলিজাবেথে সফরকারী ইংল্যান্ড দলের বিপক্ষে সর্বশেষ টেস্টে অংশ নেন তিনি। তাকে কোন ওডিআইয়ে অংশগ্রহণ করার সুযোগ দেয়া হয়নি।
১১ জুলাই, ২০১২ তারিখে থামি সোলকিলকে ইংল্যান্ডের বিপক্ষে টেস্ট সিরিজ খেলার উদ্দেশ্যে দক্ষিণ আফ্রিকার সদস্যরূপে অন্তর্ভুক্ত করা হয়।
২০১৫ সালে বেশ কয়েকটি খেলায় পাতানো খেলায় অংশগ্রহণের অভিযোগে ৮ আগস্ট, ২০১৬ তারিখে তাকে ১২ বছরের জন্যে খেলায় নিষেধাজ্ঞা আরোপ করা হয়। এছাড়াও, জিন সিমসকে ৭ বছর, ইতি এমভালাতিকে ১০ বছর, লনয়াবো সতসবেকে ৮ বছর ও পুমেলেলা ম্যাটশিকিকে ১০ বছরের জন্যে একই অভিযোগে ক্রিকেট সাউথ আফ্রিকা (সিএসএ) কর্তৃপক্ষ নিষিদ্ধ ঘোষণা করে।
ফ্লাইট (২০১২-এর চলচ্চিত্র)

ফ্লাইট হ'ল ২০১২ সালের একটি আমেরিকান নাট্যধর্মী চলচ্চিত্র যা পরিচালনা করেছেন রবার্ট জেমেকিস, রচনা করেছেন জন গ্যাটিনস এবং প্রযোজনা করেছেন ওয়াল্টার এফ পার্কস, লরি ম্যাকডোনাল্ড, স্টিভ স্টার্কলে, জেমেকিস এবং জ্যাক র‌্যাপেক। এখানে ডেনজেল ওয়াশিংটন উইলিয়াম হুইটেকার সিনিয়র চরিত্রে অভিনয় করেছেন, যিনি একজন পাইলট,বিমানে একটি যান্ত্রিক ব্যর্থতার পরে তার বিমানটি বিধ্বস্ত হয়ে যাচ্ছিল, মারা যাচ্ছিলেন প্রায় প্রত্যেককেই। এই সময় পাইলট অলৌকিকভাবে বিমানটি ক্রাশ ল্যান্ডিং করাতে সর্মথ হন,যাতে সবাই বেঁচে যান। ঘটনার পরপরই, তাকে একজন নায়ক হিসেবে প্রশংসিত করা হয়েছে। তবে ঘটনার তদন্ত শীঘ্রই তার দিকে এমন প্রশ্নগুলি দিকে নিয়ে আসছে যা অধিনায়ককে আলাদা আলোয় ফেলেছে। এই চলচ্চিত্রটি আলাস্কা এয়ারলাইন্সের ফ্লাইট ২৬১ এর বিমান দুর্ঘটনা থেকে অনুপ্রাণিত হয়ে নির্মাণ করা হয়েছে।
প্রধান চিত্রগ্ৰহণ অক্টোবরে জর্জিয়ার আটলান্টায় কাছে শুরু হয়েছিল এবং এটি ৪৫ দিনেরও বেশি সময় ধরে চলে। বিমানের ক্রাশ তৈরি করতে ভিজ্যুয়াল এফেক্টস এবং কম্পিউটারে তৈরিকৃত চিত্রের সাহায্যে একটি লোকেশনে শুটিং করা হয়েছিল।
এটি সমালোচকদের কাছ থেকে জেমেকিসের পরিচালনা এবং ওয়াশিংটনের অভিনয়, গ্যাটিনসের চিত্রনাট্য এবং থিমগুলিতে প্রশংসার সাথে ইতিবাচক সমালোচনা পেয়েছিল।
এটি বাণিজ্যিকভাবেও সফল ছিল, এর ৩১ মিলিয়ন ডলার উৎপাদন বাজেটের তুলনায় ১৬১.৪ মিলিয়ন ডলার আয় করেছিল। ২০০০ সালের কাস্ট অ্যাভ এবং হোয়াট লিজ বাইনথের পরে জেমেকিস পরিচালিত ফ্লাইট প্রথম লাইভ-অ্যাকশন চলচ্চিত্র এবং ১৯৮০ সালে ইউড কার্সের পরে তাঁর প্রথম আর রেটেড চলচ্চিত্র।
চলচ্চিত্রটি একাধিক সমালোচকদের কাছ থেকে বছরের শীর্ষ দশ চলচ্চিত্র তালিকায় ছিল এবং ৮৫ তম একাডেমি পুরস্কারে সেরা অভিনেতা (ওয়াশিংটন) এবং সেরা অরিজিনাল স্ক্রিনপ্লে (গ্যাটিনস) এর জন্য দুটি মনোনয়ন সহ বিভিন্ন সংস্থার একাধিক পুরস্কার এবং মনোনয়ন পেয়েছিল।
২০১১ সালের অক্টোবরে, বিমানের পাইলট ক্যাপ্টেন হুইপ হুইটেকার তার অরল্যান্ডো হোটেল রুমে রাতে ঘুম থেকে ওঠার জন্য কোকেন ব্যবহার করেন। ফ্লাইটটি টেক অফের সময় তিনি মারাত্মক অশান্তি অনুভব করেন এবং কোপাইলট কেন ইভানস দায়িত্ব দেন। এই সময় হুইপ বিচক্ষণতার সাথে তার কমলার রসে ভদকা মিশ্রিত করে এক এক পেগ খেয়ে নেন। 
এরপর অল্প সময়ের মধ্যে ঘুমিয়ে পড়েন, কিছুক্ষণ পর বিমানে যান্ত্রিক গোলযোগ দেখা যায়, বিমানটিি খাড়া ভাবে নিচের দিকে যেতে থাকে, সাথে সাথে তিনি জেগে উঠেন।
বিমানের নিয়ন্ত্রণ নিতে চেষ্টা করেন, ফিরে পেতে ব্যর্থ হন, হুইপকে বিমানটি বিচ্ছিন্নভাবে উড়ে যেতে বাধ্য করেছিল, এরপর তিনি জর্জিয়ারর ক্লেটন কাউন্টিতে একটি খোলা মাঠে একটি নিয়ন্ত্রিত ক্র্যাশ ল্যান্ডিং করান।
ঘটনার পরে, তাকে একজন নায়ক হিসেবে প্রশংসিত করা হয়।
এরপর বিমান দুর্ঘটনাটির তদন্ত শুরু হয় এবং তদন্ত কমিটি তার দিকে এমন অভিযোগ তুলে যা একজন ক্যাপ্টেনের মধ্যে থাকা উচিত নয়।
তাকে চাকরিচ্যুত করা হয় এবং এভাবেই গল্পটি এগিয়ে যায়...
নভেম্বর ২, ২০১২-তে উত্তর আমেরিকা জুড়ে ১৮৮৪ টি প্রেক্ষাগৃহে ফ্লাইট মুক্তি দেওয়া হয়। এটি প্রথম সপ্তাহে, বক্স অফিসে দ্বিতীয় স্থান অর্জন করে, প্রতি প্রেক্ষাগৃহে গড়ে ১৩,২১৭ ডলার করে মোট আয় করে ২৪,৯০০,৫৬৬ ডলার। আঞ্চলিকভাবে ফ্লাইট ৯৩,৭৭২,৩৭৫ ডলার এবং আন্তর্জাতিকভাবে ৬৮,০০০,০০০ ডলার সহ মোট ১৬১,৭৭২,৩৭৫ আয় করেছ।
পর্যালোচনা সংগ্ৰহকারী ওয়েবসাইট 
রটেন টমাটোসে ২৩৬ জন সমালোচকের উপর ভিত্তি করে গড় রেটিং ৬.৯০/১০ এবং গড়ে ৭৮% পজিটিভ অনুমোদন রেটিং রয়েছে।
জুমা মসজিদ (ডারবান)

জুমা মসজিদ () হলো দক্ষিণ আফ্রিকার ডারবান, কেওয়াজুলু নেথাল-এ অবস্থিত একটি মসজিদ। এটি গ্রে স্ট্রিট মসজিদ নামেও পরিচিত। মসজিদটি ডারবানের মুসলিমদের আধ্যাত্মিক কেন্দ্র হিসেবে প্রতিনিধিত্ব করে।
১৮৮১ সালের আগস্ট মাসে, একটি মসজিদ নির্মাণের জন্য কে. মুনসেমির কাছ থেকে গ্রে স্ট্রিটে (বর্তমানে ড. ইউসুফ দাদু স্ট্রিট হিসেবে পরিচিত) আবুবেকার আমোদ ঝাভেরি এবং হাজী মোহাম্মদ ১১৫ ইউরোতে একটি জমি কিনেছিলেন। একটি ছোট ইট এবং মর্টার কাঠামো জমিটিতে দাঁড়িয়ে ছিল যা পরবর্তীতে মসজিদে রূপান্তরিত হয়।
১৮৮৪ সালের ফেব্রুয়ারিতে আবুবেকার মসজিদের পাশের জমিটি ক্রয় করেন যাতে এর আরও সম্প্রসারণ করা যায়। ১৮৮৯ সালে হাজী মাহমেদ দাদা, মুসল্লি সংখ্যা বৃদ্ধি পাওয়ার কারণে মসজিদ সংলগ্ন আরও জমি ক্রয় করেছিলেন। মসজিদটির দুটি মিনারের প্রথমটি ১৯০৪ সালে নির্মিত হয়েছিলো। একই সময়ে মসজিদটির পাশে দুটি দোকান নির্মাণ করা হয় যাতে মসজিদটির রক্ষণাবেক্ষণের জন্য অর্থ সরবরাহ করা যায়। ১৯০৫ সালে মসজিদের দ্বিতীয় মিনারটি এবং ভ্রমণকারীদের ব্যবহারের জন্য মসজিদের পিছনে কয়েকটি কক্ষ, টয়লেট ও গোসলখানা নির্মিত হয়েছিলো। মুয়াযযিনের জন্যও কক্ষ নির্মিত হয়েছিলো।
এই মিনারগুলো সেই সময় ডারবান শহরের সবচেয়ে উঁচু দুটি কাঠামো ছিল। ১৯২৭ সালে মসজিদটি পুনরায় নির্মাণ করা হয়েছিলো। ১৯৪৩ সালে উইলিয়াম ব্রুস বার্বুরও ভবনটির নকশায় অবদান রেখেছিলেন। ভবনটি ইসলামি সজ্জা এবং স্বদেশীয় শৈলীর একটি অনন্য মিশ্রণ।
১৯৪৩ সালে মসজিদটিতে আরও সম্প্রসারণ ও পরিবর্তন করা হয়েছিলো। আজ মসজিদ ভবনটি একটি বৃহৎ প্লাস্টারযুক্ত কাঠামো যা বিভিন্ন স্থাপত্যশৈলীর মিশ্রণে বৈশিষ্ট্যপূর্ণ। একটি ব্রিজ পার্শ্ববর্তী মেয়েদের স্কুল থেকে মসজিদের ছাদ পর্যন্ত বিস্তৃত ছিল। উৎসবের সময় প্রার্থনার জন্য ব্যবহৃত সমতল ছাদটি স্কুলের খেলার মাঠ হিসেবে ব্যবহৃত হয়। মসজিদটির স্থাপত্যশৈলী মূলত জ্যামিতিক। জানালা এবং খিলানযুক্ত দরজা এই জ্যামিতিক নকশাকেই প্রাধান্য দেয়। ১৯৭০-এর দশকের শেষভাগ পর্যন্ত মসজিদটি দক্ষিণ গোলার্ধের বৃহত্তম মসজিদ হিসাবে মর্যাদা পেয়েছিলো।
লেডি বার্ড (চলচ্চিত্র)

লেডি বার্ড গ্রেটা গারউইগ রচিত ও পরিচালিত ২০১৭ সালের মার্কিন হাস্যরসাত্মক-নাট্যধর্মী চলচ্চিত্র। এটি গারউইগের একক পরিচালনায় প্রথম চলচ্চিত্র। এতে শ্রেষ্ঠাংশে অভিনয় করেন সার্শা রোনান, লরি মেটকাফ, ট্রেসি লেটস, লুকাস হেজেস, টিমাথি শালামে, বিয়ানি ফেল্ডস্টেইন, স্টিফেন ম্যাককিনলে হেন্ডারসন এবং লোইস স্মিথ। ক্যালিফোর্নিয়ার স্যাক্রামেন্টো শহরে ২০০২ সালের হেমন্ত এবং ২০০৩ সালের গ্রীষ্মের পটভূমিতে নির্মিত চলচ্চিত্রটি একটি উচ্চ বিদ্যালয়ের শিক্ষার্থী এবং তার মায়ের সাথে তার সম্পর্কের গল্প।
২০১৭ সালের ১লা সেপ্টেম্বর টেলুরিড চলচ্চিত্র উৎসবে চলচ্চিত্রটির উদ্বোধনী প্রদর্শনী হয় এবং এটুফোর-এর পরিবেশনায় ২০১৭ সালের ৩রা নভেম্বর মার্কিন যুক্তরাষ্ট্রে মুক্তি পায়। এটি গারউইগের চিত্রনাট্য এবং পরিচালনা এবং রোনান এবং মেটকাফের অভিনয়ের জন্য সমালোচকদের প্রশংসা পেয়েছে। অনেক সমালোচক একে ২০১৭ সালের অন্যতম সেরা চলচ্চিত্র এবং ২০১০-এর দশকের সেরা চলচ্চিত্রগুলির একটি হিসেবে গণ্য করেন। ন্যাশনাল বোর্ড অব রিভিউ, আমেরিকান ফিল্ম ইনস্টিটিউট এবং "টাইম" ম্যাগাজিন "লেডি বার্ড"কে বছরের সেরা দশটি চলচ্চিত্রের একটি হিসেবে বাছাই করে। ৯০তম একাডেমি পুরস্কারে চলচ্চিত্রটি পাঁচটি বিভাগে মনোনয়ন লাভ করে, সেগুলো হল শ্রেষ্ঠ চলচ্চিত্র, শ্রেষ্ঠ অভিনেত্রী (রোনানের জন্য), শ্রেষ্ঠ পার্শ্ব অভিনেত্রী (মেটকাফের জন্য), শ্রেষ্ঠ মৌলিক চিত্রনাট্য এবং শ্রেষ্ঠ পরিচালক। ৭৫তম গোল্ডেন গ্লোব পুরস্কারে ছবিটি শ্রেষ্ঠ সঙ্গীতধর্মী বা হাস্যরসাত্মক চলচ্চিত্র বিভাগে গোল্ডেন গ্লোব পুরস্কার অর্জন করে এবং রোনান শ্রেষ্ঠ অভিনেত্রী বিভাগে পুরস্কৃত হন এবং আরও দুটি বিভাগে মনোনীত হয়। এছাড়া এটি তিনটি বাফটা পুরস্কারের জন্যও মনোনীত হয়।
২০০২ সালে ক্রিস্টিন ম্যাকফারসন ক্যালিফোর্নিয়ার স্যাক্রামেন্টোর ক্যাথলিক হাইস্কুলে পড়াশোনা করছিল। সে নিজের নাম দেয় লেডি বার্ড এবং তার পরিবারের আর্থিক সংকটের সংকট সত্বেও শহরের একটি নামকরা কলেজে পড়তে চায়। তার মা ম্যারিয়ন বলেন যে তার যা আছে তা নিয়ে এসে কৃতজ্ঞ নয়। লেডি বার্ড ও তার ঘনিষ্ঠ বন্ধু জুলি স্কুলের মঞ্চ অনুষ্ঠানে যোগ দেয় সেখানে লেডি বার্ড তার সহপাঠী ড্যানি ওনিলের প্রতি আকৃষ্ট হয় যা প্রেমের সম্পর্কে রূপ নেয়। লেডি বার্ড বিদ্যালয়ের পাঠ সম্পন্ন হওয়ার পূর্বের শেষ থ্যাংকসগিভিং পরিবারের সাথে না কাটিয়ে ড্যানির ধনাঢ্য পরিবারের সাথে কাটানোর জন্য তার মা ম্যারিয়ন হতাশ হয়। "ম্যারিলি উই রোল অ্যালং" নাটকের উদ্বোধনী রাতে লেডি বার্ড ও জুলি ড্যানিকে বাথরুমের স্টলে অন্য একটি ছেলেকে চুম্বনরত অবস্থায় দেখে তাদের মধ্যে সম্পর্ক ভেঙে যায়।
লেডিবার্ড একটি কফিশপে চাকরি নেয়। সেখানে সে বালক বিদ্যালয়ের শিক্ষার্থী কাইলের সাথে পরিচিত হয়। তারা দুজন ডেটিং শুরু করে। লেডি বার্ড জুলিকে ত্যাগ করে এবং নতুন নাটকের জন্য জনপ্রিয় মেয়ে জিনা ওয়ালটনের সাথে জুটি বাঁধে। তারা একটি নানের গাড়ি ভেঙ্গে দেয়। লেডি বার্ড কাইল ও জিনার সাথে ঘনিষ্ঠ হতে থাকলে সে ধীরে ধীরে জুলির কাছ থেকে দূরে সরে যায় এবং মঞ্চ অনুষ্ঠান ছেড়ে দেয়। সে ড্যানির সাথে আবার বন্ধুত্ব গড়ে তোলে।
লাগু কেনাঙ্গান

লাগু কেনাঙ্গান () এল ইনাতা আদালাহ রচিত ও পরিচালিত ১৯৫৩ সালের ইন্দোনেশিয় চলচ্চিত্র। জামালুদ্দিন মালিক, পেরসারি ফিল্ম কর্পোরেশনের ব্যানারে চলচ্চিত্রটি প্রযোজনা করেছিলেন। চলচ্চিত্রটি একজন সঙ্গীত পরিচালকের সাথে তার স্ত্রীর পারিবারিক কলহের পটভূমিতে নির্মিত হয়েছিল। তিতিয়েন সুমারনি ও আচমাদ নাংচিক আলকাফ মুখ্য ভূমিকায় অভিনয় করেন।
সঙ্গীত পরিচালক সুপর্দি ও তার স্ত্রী সুর্জতি'র দুই সন্তান জানতি ও জানতো'কে নিয়ে ছোট পরিবার। সন্তানরা ঘুমিয়ে গেলে সুপর্দি রাতে তার সুরারোপের কাজ করেন। বেশি রাত করে সঙ্গীত নিয়ে ব্যস্ত থাকায় সুপর্দির সাথে সুর্জাতির প্রায়ই ঝগড়া হয়। এই পারিবারিক কলহ একসময় চূড়ান্ত পর্যায়ে পৌছায়, সুর্জাতি জানতিকে নিয়ে বাড়ি ছেড়ে চলে যান। দীর্ঘসময় আলাদা থাকার ফলে তারা বিবাহ বিচ্ছেদের সিদ্ধান্ত নেয়। তাদের বাবা-মা'য়ের চেষ্টায় সুপর্দি ও সুর্জতি আবার একত্রিত হন।
পেরসারি ফিল্ম কর্পোরেশনের পক্ষে জামালুদ্দিন মালিক "লাগু কেনাঙ্গান" প্রযোজনা করেছিলেন। চলচ্চিত্রটি পেরসারি ফিল্ম কর্পোরেশনের বাণিজ্যিক চলচ্চিত্রের লম্বা তালিকার প্রথম দিকের চলচ্চিত্র, যা ১৯৫০ সালে "সেদাপ মালাম" মুক্তির মাধ্যমে শুরু হয়েছিল। এল ইনাতা আদালাহ এই সাদা-কালো চলচ্চিত্রের চিত্রনাট্য লিখেছিলেন। তিনি পেরসারি ফিল্মের প্রতিদ্বন্দ্বী বানটেং ফিল্ম সংস্থার হয়ে পাহিত-পাহিত মানিস নামের একটি চলচ্চিত্র পরিচালনা শেষে পেরসারি ফিল্মে যোগদেন এবং লাগু কেনাঙ্গানের চিত্রনাট্য রচনা ও পরিচালনা করেন।
"লাগু কেনাঙ্গান" অনূর্ধ্ব-১৩ বছর বয়সী দর্শকদের জন্য ১৯৫৩ সালে প্রদর্শনীর অনুমোদন পায়। ১৪ আগস্ট জাকার্তার রিভোলি থিয়েটারে চলচ্চিত্রটি প্রদর্শনীর খবর প্রকাশিত হয়েছিল। সেসময় একযোগে দেশব্যাপী চলচ্চিত্র মুক্তি দেয়া হতোনা। জাকার্তায় মুক্তির পর, ৭ নভেম্বর চলচ্চিত্রটি পূর্ব জাভা'র মালাং শহরে এট্রিয়াম থিয়েটারে প্রদর্শনের জন্য পৌছানো হয়। এট্রিয়াম থিয়েটারে প্রদর্শনের প্রচারপত্রে চলচ্চিত্রটিকে "মনোমুগ্ধকর, বিরহময়, মজার এবং সুরেলা গানে পূর্ণ" হিসেবে বিজ্ঞাপিত করা হয়েছিল। ১৯৫৫ সালের আগস্ট মাসের শেষ সপ্তাহ পর্যন্ত লাগু কেনাঙ্গানের প্রদর্শনী চলে।
ফিলিস্তিনে অবস্থিত কূটনৈতিক মিশনের তালিকা

এটি ফিলিস্তিনে অবস্থিত কূটনৈতিক মিশনসমূহের একটি তালিকা, যারাফিলিস্তিনের জাতীয় কর্তৃপক্ষ (পিএনএ) বা ফিলিস্তিন রাষ্ট্রকে স্বীকৃত দিয়ে থাকে। ইসরায়েল যেহেতু ফিলিস্তিনের বেশিরভাগ অঞ্চলকে ফিলিস্তিন রাজ্য গঠন হিসাবে নিয়ন্ত্রণ করে, তাই বেশিরভাগ মিশনকে সরকারীভাবে প্রতিনিধি অফিস হিসাবে অভিহিত করা হয় কারণ ইসরায়েল ফিলিস্তিন রাষ্ট্রকে কোন স্বীকৃতি দেয়নি, যদিও এটি ইসরায়েলের অফিশিয়াল তথ্যের বাইরের তালিকা।
ফিলিস্তিনে বা পিএনএ-তে বেশিরভাগ কূটনৈতিক মিশন রামাল্লায় অবস্থিত, যদিও কয়েকটি দেশ গাজায় অফিস পরিচালনা করে। ফিলিস্তিনের জাতীয় কর্তৃপক্ষের কাছে ১৬ টি অতিরিক্ত মিশন এবং বৈৎলেহম ও জেরুজালেমে ১৭ টি কনস্যুলেট সহ বর্তমানে রামাল্লাহ ও গাজায় ২৬ টি কূটনৈতিক মিশন রয়েছে। ফিলিস্তিনের বাইরে ৩৫ টির মিশন অনুমোদিত বা স্বীকৃত আছে।
বিশেষভাবে উল্লেখ করা না হলে শুধুমাত্র রামাল্লার বাসিন্দা।
বেথলেহেম
জেরুজালেম
বিশেষভাবে উল্লেখ না করা থাকলে মিশরের কায়রোতে বাসিন্দা
আল বাইত স্টেডিয়াম

আল বাইত স্টেডিয়াম () হল একটি ফুটবল মাঠ, যা কাতারের আল খুর এলাকায় ২০২২ ফিফা বিশ্বকাপের জন্য নির্মাণ করা হয়েছে।
স্টেডিয়ামটির নির্মাণ কাজ সালিনি এবং কিমোলাই ঠিকাদারী প্রতিষ্ঠানের হাতে ন্যস্ত করা হয়েছিল ২০১৫ সালে। ২০২০ সালের জানুয়ারিতে, স্টেডিয়ামটির, পরিবেশ বান্ধব ডিজাইন, নির্মাণ ব্যবস্থাপনা এবং শক্তির কার্যক্ষমতা কারণে স্থায়িত্ব সনদ লাভ করে।
স্টেডিয়ামটি তৈরি করা হয় ঝিনুকের প্রত্যাকৃতি দিয়ে, সকল দর্শকের জন্য উপড়ে ছাদ বিশিষ্ট বসার জায়গা থাকবে। অসংখ্য যোগাযোগ পদ্ধতির সাথে সম্পৃক্ত থাকবে, বাহিরের পার্কিংগুলোতে প্রায় ৬,০০০ গাড়ী, ৩৫০টি বাস, এবং চলাচলরত আরো ৩৫০টি বাস/শ্যাটলকে ধারণ করার ক্ষমতা রাখে। সেই সাথে ১,০০০ ট্যাক্সি ও ওয়াটার ট্যাক্সি ধারণ করতে পারবে। মাঠটি শুরু হবে প্রায় ৬০,০০০ বিশ্বকাপ দর্শক ফলোয়ারকে নিয়ে, এছাড়াও থাকছে সংবাদকর্মীদের জন্য ১০০০ আসন। স্টেডিয়ামটি গ্লোবাল স্থায়িত্ব পর্যালোচনা পদ্ধতির কাছ থেকে ডিজাইন ও নির্মাণে পরিবেশ বান্ধব নির্মাণ কাজের জন্য ঠিকাদারী সংস্থাকে অনেকগুলো সনদ লাভ করে।
স্টেডিয়ামটিতে অনেকগুলো হোটেল, রুম (যেখানে থাকবে মাঠের ফুটবল খেলা দেখার জন্য বেলকনি) অন্তর্ভুক্ত র‍য়েছে।
তালগাছ (কবিতা)

তালগাছ হলো রবীন্দ্রনাথ ঠাকুর রচিত একটি বিখ্যাত বাংলা কবিতা। এটি "শিশু ভোলানাথ" কাব্যগ্রন্থের অন্তর্ভুক্ত। রবীন্দ্রনাথ বিশেষত ছোটদের জন্য এটি লিখেন। এতে ২৪টি ছন্দময় পঙক্তি রয়েছে। কবিতাটি মূলত তালগাছের ওপর উপজীব্য করে রচিত।
আটপাড়া থানা

আটপাড়া থানা বাংলাদেশের নেত্রকোণা জেলার অন্তর্গত আটপাড়া উপজেলার একটি থানা।
১৯১৭ সালের ২১ আগস্ট আটপাড়া থানা প্রতিষ্ঠিত হয়।
আটপাড়া উপজেলার ৭টি ইউনিয়নের প্রশাসনিক কার্যক্রম আটপাড়া থানার আওতাধীন।
ভূষণ কুমার

ভূষণ কুমার দুয়া (জন্ম ২৭ নভেম্বর ১৯৭৭) হচ্ছেন একজন ভারতীয় চলচ্চিত্র প্রযোজক ও সংগীত প্রযোজক। তিনি সুপার ক্যাসেটস ইন্ডাস্ট্রিজ লিমিটেড বা টি-সিরিজের সভাপতি ও ব্যবস্থাপনা পরিচালক। তিনি বলিউডে তার কাজের জন্য পরিচিত ।
ভূষণ কুমার ২৭ নভেম্বর ১৯৭৭ সালে দিল্লিতে টি-সিরিজের প্রতিষ্ঠাতা ও সত্ত্বাধিকারী গুলশান কুমার এবং তাঁর স্ত্রী সুদেশ কুমারী দুয়ারের ঘরে জন্মগ্রহণ করেছিলেন। ভূষণ কুমার ১৩ ফেব্রুয়ারি ২০০৫ সালে কাটরার বৈষ্ণ দেবীর মন্দিরে দিব্যা খোসলাকে বিয়ে করেন। ২০১১ সালের অক্টোবরে তাদের একটি ছেলে সন্তান জন্মগ্রহণ করে।
ভূষণ কুমার তার বাবা গুলশান কুমার হত্যাকাণ্ডের পর ১৯৯৭ সালে মাত্র ১৯ বছর বয়সে সংগীত সংস্থা টি-সিরিজের নিয়ন্ত্রণ নেন। তিনি ভারতের এই এক নম্বর সংগীত সংস্থার চেয়ারম্যান ও ব্যবস্থাপনা পরিচালক হয়েছিলেন।
একজন ব্যবস্থাপনা পরিচালক হিসাবে, ভূষণ কুমার ইলেক্ট্রনিক্স, সিডি, অডিও/ভিডিও টেপ ও ক্যাসেট এবং চলচ্চিত্র প্রযোজনায় সংস্থার ব্যবসাকে বৈচিত্র্যময় করে তুলেছিলেন। এজন্য এবং বিদেশে ভারতীয় সংগীতকে জনপ্রিয় করার জন্য তিনি ভারত সরকারের ইলেকট্রনিক্স এবং সফটওয়্যার এক্সপোর্ট প্রচার কাউন্সিল কর্তৃক সম্মাননায় ভূষিত হয়েছেন।
ভূষণ "ইয়ে জওয়ানি হ্যায় দিওয়ানি", "ওয়ান্স আপন এ টাইম ইন মুম্বাই দোবারা!!", "চেন্নাই এক্সপ্রেস", "সত্যগ্রহ", "লুটেরা", "দাবাং ২", "", "সন অফ সরদার", "ককটেল", "জিসম ২", "দেশী বয়েজ", "রা.. ওয়ান", "রাজ থ্রিডি", "কিয়া সুপার কুল হ্যায় হাম", "এক ম্যায় অর এক তু", "দ্য ডার্টি পিকচার", "বডিগার্ড", "জিন্দেগী না মিলেগি দোবারা", "রেডি", ও "তেনু ওয়েডস মানু"র মতো সাম্প্রতিক চলচ্চিত্রগুলোর সঙ্গীত অ্যালবামগুলো প্রযোজনা করে সংগীত বাজারে একটি যথাযোগ্য স্থান তৈরি করে নেন। তিনি "পা", "গুজারিশ", "ফ্যাশন", "দাবাং", "আনজানা আঞ্জানী", "প্যার কে পার্শ্ব প্রতিক্রিয়া", "ওম শান্তি ওম", "জব উই মেট" এবং "ডন"র মতো পুরানো চলচ্চিত্রগুলোর সাউন্ডট্র্যাক প্রযোজনা করেছেন। চলচ্চিত্রের সাউন্ডট্র্যাক ছাড়াও তিনি নিয়মিত ভক্তিমূলক অ্যালবামও তৈরি করেছেন।
আজ টি-সিরিজ চলচ্চিত্র নির্মাণের পাশাপাশি মোবাইল, অনলাইন ডিজিটাল, আইপিটিভি, এফএম এবং স্যাটেলাইট রেডিওর মতো নতুন মিডিয়ায়ও কেবল সাউন্ডট্র্যাক প্রযোজনা করে জনপ্রিয় অর্জন করেন।
ভূষণ কুমার বলিউড সংগীতকে সফলভাবে আন্তর্জাতিক মূলধারার বাজারে বিতরণ করে পাঁচটি মহাদেশে ২৪টিরও বেশি দেশে পৌঁছে দিতে সহায়তা করেছেন। তিনি মিঠুন, হিমেশ রেশাম্মিয়া ও ফকিরের মতো নতুন প্রতিভাদের তুলে এনেছেন। সম্প্রতি ভূষণ তার সংগীত ভিডিও "জিন্দেগী রাহা হুন ম্যা"র জন্য আতিফ আসলামকে নিয়ে এসেছিলেন, যার সংগীত পরিচালনা করেছিলেন আমল মালিক, যেখানে তিনি টাইগার শ্রফকে অভিনয় করিয়েছিলেন। এরপর তিনি টাইগার শ্রফ এবং কৃতি সাননের সমন্বিত সংগীত ভিডিও "চল ওহান জাতে হ্যায়" নির্মাণ করেন, যা গেয়েছেন অরিজিৎ সিং, সংগীত ভিডিও পরিচালনা করেছেন আহমেদ খান, সংগীত পরিচালক ছিলেন আমল মল্লিক এবং গানের কথা লিখেছেন রশ্মি বিরাগ।
২০১৮ সালে ভূষণ কুমার ভারতের "মি টু" আন্দোলনের মাধ্যমে মেরিনা কুয়ারের কর্তৃক যৌন হয়রানির অভিযোগ এনেছিলেন।
২০১৮ সালের ডিসেম্বরে, কুমারের বিরুদ্ধে আয়কর বিভাগ কর ফাঁকি দেওয়ার এবং বেনামি উপায়ে সম্পত্তি কেনার জন্য শত কোটি টাকা বিদেশে পাড়ি দেওয়ার অভিযোগ এনেছিল।
কেদার নাথ উপাধ্যায়

কেদার নাথ উপাধ্যায় একজন নেপালি বিচারক ছিলেন যিনি ২০০২ সালের ৬ ডিসেম্বর থেকে ২১ জানুয়ারি ২০০৪ পর্যন্ত নেপালের ১৪তম প্রধান বিচারপতি হিসাবে দায়িত্ব পালন করেছিলেন। তাকে নেপালের তৎকালীন প্রধানমন্ত্রী গিরিজা প্রসাদ কৈরালা নিযুক্ত করেছিলেন।
কেদার নাথ উপাধ্যায়ের আগে নেপালের প্রধান বিচারপতি ছিলেন কেশব প্রসাদ উপাধ্যায় এবং পরে হয়েছিলেন গোবিন্দ বাহাদুর শ্রেষ্ঠ।
শরফুল আলম

শরফুল আলম একজন বাংলাদেশি সাবেক সরকারি কর্মকর্তা ও মুক্তিযোদ্ধা যিনি মৎস্য ও প্রাণিসম্পদ মন্ত্রণালয়ের সচিব ছিলেন।
শরফুল আলম মুক্তিযোদ্ধা ছিলেন। বাংলাদেশ সিভিল সার্ভিস প্রশাসন ক্যাডারের কর্মকর্তা হিসেবে চাকুরিজীবন শুরু করে তিনি প্রশাসনের বিভিন্ন স্তরে বিভিন্ন মন্ত্রণালয়ে দায়িত্ব পালন করেন। তিনি ৬ অক্টোবর ২০০৯ সাল থেকে ১৯ অক্টোবর ২০১০ সাল পর্যন্ত মৎস্য ও প্রাণিসম্পদ মন্ত্রণালয়ের সচিব হিসেবে দায়িত্ব পালন করেন।
নীলকণ্ঠ উপ্রেতি

নীলকণ্ঠ উপ্রেতি নেপালের নির্বাচন কমিশনের প্রাক্তন প্রধান নির্বাচন কমিশনার। ২০১৫ সালের শেষেরদিকে তিনি অবসর গ্রহণ করেন।
ঊষা খদগি

ঊষা খদগি জন্ম নেপালের বীরগঞ্জে। তিনি ২০০০ সালে মিস নেপাল প্রতিযোগিতায় নাম লিখিয়েছিলেন। ১৯৯৯ সালে মিস পোখারা প্রতিযোগিতায় ঊষা প্রথম রানার আপ হয়েছিলেন এবং পরে তিনি ২০০০ সালে মিস বীরগঞ্জে অংশ নিয়েছিলেন এবং প্রথম রানার আপ খেতাব অর্জন করেছিলেন। একই বছর, তিনি মিস নেপাল ২০০০ এ অংশ নিয়ে মিস নেপাল খেতাব অর্জন করেছিলেন। তিনি নবম মিস নেপাল এবং বীরগঞ্জ থেকে দ্বিতীয়।
শাহ আলম (সচিব)

শাহ আলম একজন বাংলাদেশি সাবেক সরকারি কর্মকর্তা যিনি মৎস্য ও প্রাণিসম্পদ মন্ত্রণালয়ের সচিব ছিলেন।
শাহ আলম বাংলাদেশ সিভিল সার্ভিস প্রশাসন ক্যাডারের কর্মকর্তা হিসেবে চাকুরিজীবন শুরু করে তিনি প্রশাসনের বিভিন্ন স্তরে বিভিন্ন মন্ত্রণালয়ে দায়িত্ব পালন করেন। তিনি ২২ জানুয়ারি ২০০৯ সাল থেকে ৬ অক্টোবর ২০০৯ সাল পর্যন্ত মৎস্য ও প্রাণিসম্পদ মন্ত্রণালয়ের সচিব হিসেবে দায়িত্ব পালন করেন।
শ্যামলাল তাবদার

শ্যামলাল তাবদার () (আনু ১৯৪২ - ৭ ডিসেম্বর ২০১২) একজন নেপালি ছিলেন। যিনি ২০১০ সালের জানুয়ারি থেকে ২০১২ সালের ডিসেম্বরে তাঁর মৃত্যুর আগ পর্যন্ত মিশরে রাষ্ট্রদূতের দায়িত্ব পালন করেছিলেন। 
রাষ্ট্রদূত তাবদার ৭০ বছর বয়সে ২০১২ সালের ডিসেম্বরে মিশরের কায়রোতে হাসপাতালে নিয়ে যাওয়ার সময় হার্ট অ্যাটাকের কারণে মারা যান। তিনি উচ্চ রক্তচাপ এবং ডায়াবেটিস সহ অন্যান্য দীর্ঘমেয়াদী স্বাস্থ্য সমস্যায়ও ভুগছিলেন।
দুর্লভ কুমার থাপা

দুর্লভ কুমার থাপা () নেপাল পুলিশের একজন অবসরপ্রাপ্ত পুলিশ প্রধান। তিনি একজন অত্যন্ত সজ্জিত পুলিশ কর্মকর্তা যার তৎকালীন জাতীয় পুলিশ প্রশিক্ষণ একাডেমিতে অবদান রয়েছে। ২০১৩ সালে তিনি সদর প্রহরী তালিম কেন্দ্রে নেপাল পুলিশের লাইফটাইম অ্যাচিভমেন্ট পুরস্কার পেয়েছিলেন। আইজিপি থাকাকালীন তিনি ""ট্যুরিস্ট পুলিশ" " এবং "আইজিপি আবাস" চালু করেছিলেন । তিনি এখন পটানে অবসর জীবন যাপন করছেন।
মঙ্গল প্রসাদ থারু

মঙ্গল প্রসাদ থারু () নেপালি রাজনীতিবিদ। যিনি ১৯৯৯ সালের নির্বাচনে নেপালি কংগ্রেস দলের হয়ে প্রতিনিধি সভায় নির্বাচিত হয়েছিলেন।
মমতা থাপা

মমতা থাপা (; জন্ম ১৩ সেপ্টেম্বর ১৯৯১) একটি হয় নেপালী নেপালি জাতীয় ক্রিকেট দলের উইকেটরক্ষক এবং ডানহাতি মহিলা ব্যাটসম্যান।
লীলাধ্বজ থাপা

লীলাধ্বজ থাপা (নেপালি: लीलाध्वज थापा) একজন নেপালি উপন্যাস লেখক ছিলেন। ২০১৪ বি.এস. সালে "মন" (ইংরেজি: হার্ট) উপন্যাসের জন্য তাঁকে মদন পুরস্কারে ভূষিত করা হয়েছিল। এটি মদন পুরস্কারের দ্বিতীয় বছর ছিল। মদন পুরস্কারে ভূষিত "মান" ছিল প্রথম উপন্যাস। এটি নেপালি সমাজ ভিত্তিক উপন্যাস।
তাঁর অন্যান্য কাজ হল <nowiki>"</nowiki>"সবাইকো লাগি<nowiki>"</nowiki>" (सबैको लागि) ২০২৬ বি.এস-এ।
বলিভিয়া জাতীয় ফুটবল দল

বলিভিয়া জাতীয় ফুটবল দল () হচ্ছে আন্তর্জাতিক ফুটবলে বলিভিয়ার প্রতিনিধিত্বকারী পুরুষদের জাতীয় দল, যার সকল কার্যক্রম বলিভিয়ার ফুটবলের সর্বোচ্চ নিয়ন্ত্রক সংস্থা বলিভীয় ফুটবল ফেডারেশন দ্বারা নিয়ন্ত্রিত হয়। এই দলটি ১৯২৬ সাল হতে ফুটবলের সর্বোচ্চ সংস্থা ফিফার এবং একই সাল হতে তাদের আঞ্চলিক সংস্থা কনমেবলের সদস্য হিসেবে রয়েছে। ১৯২৬ সালের ১২ অক্টোবর তারিখে, বলিভিয়া প্রথমবারের মতো আন্তর্জাতিক খেলায় অংশগ্রহণ করেছে; চিলির সান্তিয়াগোর অনুষ্ঠিত উক্ত ম্যাচে বলিভিয়া চিলির কাছে ৭–১ গোলের ব্যবধানে পরাজিত হয়েছে।
৪১,১৪৩ ধারণক্ষমতাবিশিষ্ট এর্নান্দো সিলেস স্টেডিয়ামে "লা বের্দে" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় বলিভিয়ার রাজধানী কোচাবাম্বায় অবস্থিত। বর্তমানে এই দলের ম্যানেজারের দায়িত্ব পালন করছেন সেসার ফারিয়াস এবং অধিনায়কের দায়িত্ব পালন করছেন ক্রুজেইরোর আক্রমণভাগের খেলোয়াড় মার্সেলো মার্তিন মরেনো।
বলিভিয়া এপর্যন্ত ৩ বার ফিফা বিশ্বকাপে অংশগ্রহণ করেছে, যার মধ্যে প্রত্যেক বার তারা শুধুমাত্র গ্রুপ পর্বে অংশগ্রহণ করতে পেরেছে। অন্যদিকে, কোপা আমেরিকায় বলিভিয়া অন্যতম সফল দল, যেখানে তারা ১টি (১৯৬৩) শিরোপা জয়লাভ করেছে। এছাড়াও, বলিভিয়া ১৯৯৯ ফিফা কনফেডারেশন্স কাপে অংশগ্রহণ করেছিল।
রোনালদ রালদেস, মার্কো সান্দি, লুইস ক্রিস্তালদো, মার্সেলো মার্তিন মরেনো এবং হোয়াকিন বোতেরোর মতো খেলোয়াড়গণ বলিভিয়ার জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ১৯৯৭ সালের জুলাই মাসে প্রকাশিত র‌্যাঙ্কিংয়ে বলিভিয়া তাদের ইতিহাসে সর্বোচ্চ অবস্থান (১৮তম) অর্জন করে এবং ২০১১ সালের অক্টোবর মাসে প্রকাশিত র‌্যাঙ্কিংয়ে তারা ১১৫তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে বলিভিয়ার সর্বোচ্চ অবস্থান হচ্ছে ২২তম (যা তারা ১৯৯৭ সালে অর্জন করেছিল) এবং সর্বনিম্ন অবস্থান হচ্ছে ৮৬। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
রাম চন্দ্র তিওয়ারি

রাম চন্দ্র তিওয়ারি (জন্ম: ১৯২৪) নেপালি রাজনীতিবিদ। যিনি ১৯৯৯ সালের নির্বাচনে নেপালি কংগ্রেস দলের হয়ে প্রতিনিধি সভায় নির্বাচিত হয়েছিলেন। তিনি একজন লেখকও ছিলেন এবং পানী কি কাহানির মতো অনেক গল্প লিখেছিলেন। ১৯২৪ খ্রিস্টাব্দে, বেনারস জেলার এক সম্ভ্রান্ত ব্রাহ্মণ পরিবারে তাঁর জন্ম হয়েছিল।
ত্রিলোক প্রতাপ রাণা

ত্রিলোক প্রতাপ রানা (১৯৩৩-২০১৪) একজন নেপালি বিচারক ছিলেন, যিনি নেপালের দশম প্রধান বিচারপতি হিসাবে দায়িত্ব পালন করেছিলেন। ১৫ ফেব্রুয়ারি থেকে ১৭ সেপ্টেম্বর ১৯৯৭ পর্যন্ত তিনি দায়িত্বে ছিলেন। তাকে নেপালের তৎকালীন রাজা বীরেন্দ্র নিযুক্ত করেছিলেন।
এই পদে রানার আগে ছিলেন সুরেন্দ্র প্রসাদ সিং এবং পরে এসেছিলেন ওম ভক্ত শ্রেষ্ঠ। তিনি সার্ক আইন নেপালের প্রাক্তন রাষ্ট্রপতিও ছিলেন।
ভীম চন্দ্র নাগ

ভীম চন্দ্র নাগ কলকাতায় ১৮২৫ সালে প্রতিষ্ঠিত ঐতিহ্যবাহী মিষ্টির দোকান। ইন্ডিয়ান ন্যাশনাল ট্রাস্ট ফর আর্ট অ্যান্ড কালচারাল হেরিটেজ (ইনট্যাক) ঘোষিত কলকাতার ১৪ টি হেরিটেজ দোকানের অন্যতম। দোকানের পান্তুয়াকে সেরা বলে উল্লেখ করা হয়েছে।
হুগলী জেলার জনাইয়ের বাসিন্দা ১৮২৬ সালে প্রাণচন্দ্র নাগ কলকাতার বউবাজারে একটি ছোটো মিষ্টির দোকান খোলেন। তার পুত্র ভীমচন্দ্র নাগ পরবর্তী কালে দোকানের দায়িত্ব নেন। তার তৈরি কড়াপাকের মিষ্টি মিষ্টির ইতিহাসে অন্যতম। ১৮৫৬ সালে লেডি ক্যানিংয়ের জন্মদিনে ভীম নাগ বিশেষ একপ্রকার ভাজা মিষ্টি তৈরি করেন। সেই মিষ্টি গভর্নর জেনারেলের স্ত্রীর ভাল লেগে যাওয়ার ভীম নাগ তার সম্মানার্থে পরবর্তীকালে মিষ্টিটার নাম রাখেন লেডি ক্যানিং। পরে লোকমুখে লেডিকেনী নামে পরিচিত হয়।
ভীম নাগের দোকানে বাংলায় ডায়াল লেখা কুক অ্যান্ড কেলভি কোম্পানীর ঘড়ি আছে। ১৮৫৮ সাল নাগাদ লন্ডনের কুক অ্যান্ড কেলভি যখন একচেটিয়া ব্যবসায় ভারত-সহ বিশ্ব দাপিয়ে বেড়াচ্ছে তখন একবার সেই কোম্পানির মালিক চার্লস কেলভি ভীম চন্দ্র নাগের দোকানে মিষ্টি খান। সেই মিষ্টি খেয়ে তিনি একেবারে মোহিত হয়ে পড়েন। দেওয়ালে তাকিয়ে কোনও ঘড়ি দেখতে না পেয়ে তার কারণ জানতে চাওয়ায় কিছুটা অপ্রস্তুত হয়ে ভীম নাগ তার অপারগতার কথা জানালে সাহেব তিনি খুশি হয়ে এই দোকানে একটা দেওয়াল ঘড়ি উপহার দেবেন বলে।
নাগমশাই সন্তর্পণে জানান, তাঁর কর্মচারীরা ইংরেজি পড়তে পারেন না। তাই সম্ভব হলে বাংলায় লেখা ঘড়ি দেওয়া হলে সকলের সুবিধে হবে। তার অনুরোধে লন্ডন থেকে বাংলা হরফে লেখা ডায়াল তৈরি করে নিয়ে আসা হয়। সেই ঘড়ি এখনও শোভা পায় ভীম নাগের দোকানে।
রাজা রামমোহন, রাণী রাসমণি, বাংলার বাঘ আশুতোষ মুখার্জী সকলেই ভীম নাগের সন্দেশের ভক্ত ছিলেন। আশুতোষ কলিকাতা বিশ্ববিদ্যালয়ের কাজ সেরে প্রতি সন্ধেতেই ভীম নাগের দোকানে ঢুঁ মারতেন। ইতিহাসবিদদের মতে, ভীম নাগের মিষ্টি রামকৃষ্ণ পরমহংসদেবও খুব ভালবাসতেন। তাই রাণী রাসমণি যখনই পরমহংসের সঙ্গে দেখা করতে যেতেন এক হাঁড়ি ভীম নাগের মিষ্টি নিয়ে যেতেন। দক্ষিণেশ্বর মন্দির প্রতিষ্ঠালগ্নে ভীম চন্দ্র নাগ থেকে তিন মণ মিষ্টি নৌকা পথে দক্ষিণেশ্বর গিয়েছিল। বর্তমানে প্যাঁড়া, ক্ষীরের পুতুলের পাশাপাশি আধুনিক প্রজন্মের পেস্তা সন্দেশ, স্ট্রবেরি সন্দেশের মতো ফিউশনাল মিষ্টিতেও ভীম নাগ প্রস্তুত করে।
অন্তরীক্ষম ৯০০০ কেএমপিএইচ

অন্তরীক্ষম ৯০০০ কেএমপিএইচ ২০১৮ সালে তেলুগু-ভাষায় নির্মিত একটি ভারতীয় বিজ্ঞান কল্পকাহিনী-নির্ভর অ্যাডভেঞ্চার চলচ্চিত্র ছবিটির কাহিনী রচনা ও পরিচালনা করেছেন সঙ্কল্প রেড্ডি এবং শ্রেষ্ঠাংশে রয়েছেন বরুণ তেজ, অদিতি রাও হায়দারি এবং লাবণ্য ত্রিপাঠি। ১৫ আগস্ট ২০১৮ তারিখে ভারতের স্বাধীনতা দিবসে ছবিটি প্রথম প্রদর্শিত হয়েছিল। টিজার প্রকাশিত হয়েছিল ১৭ অক্টোবর ২০১৮ তে। ট্রেলার প্রকাশিত হয় ৯ ডিসেম্বর ২০১৮ তে। ছবিটি মুক্তি পেয়েছিল ২০১৮ সালের ২১ ডিসেম্বরে। ছবিটি বেশ কয়েকটি ভাষায় ডাব করা হয়। এই চলচ্চিত্রটি তেলুগু ভাষায় প্রথম স্পেস-ভিত্তিক বিজ্ঞান কল্পকাহিনী হিসাবে বিবেচিত হয়। বরুণ তেজ, অদিতি রাও হায়দারি, এবং লাবণ্য ত্রিপাঠির অভিনয়ের প্রশংসা করে ছবিটি সমালোচকদের কাছ থেকে মিশ্র প্রতিক্রয়া লাভ করে।
চলচ্চিত্রটি শুরু হয় চাঁদের অন্ধকার দিকে স্যাটেলাইটের চলে যাওয়া দিয়ে। মিহিরা ভারতীয় উপগ্রহগুলির মধ্যে একটি। সেটি স্পেস স্টেশনের সাথে যোগাযোগ হারিয়ে গতি হারাতে থাকে। ফলে অন্য একটি চীনা উপগ্রহের সাথে সংঘর্ষের দিকে এটি চালিত হতে থাকে। চেইন প্রতিক্রিয়ার ফলে বিশ্বজুড়ে যোগাযোগ ব্লকআউট হওয়ার সম্ভাবনা দেখা দেয়। দেব (বরুণ তেজ) স্টেশনের এক অনুরাগী বিজ্ঞানী হিসাবে পরিচিত। মেরামত করার জন্য সিস্টেম কোডগুলি কেবল সেই জানে। দেব পাঁচ বছর আগে স্পেস স্টেশন ছেড়ে গিয়েছে। তাঁর সঙ্গে স্টেশন পরিচালক চন্দ্রকান্তের (রহমান) কন্যা পারু (লাবন্য ত্রিপাঠি) এর প্রেম আছে। পারু একজন স্কুল শিক্ষিকা। দেব আবেগের সাথে ভিপ্রায়ণে কাজ করে। ভিপ্রায়ণ একটি উপগ্রহ যা চাঁদে জলের তথ্য যোগান দেবে। উপগ্রহটির টেকঅফের পরে তাতে একটি গণ্ডগোল হওয়ায় দেব তার বাগদত্তাকে নিয়ে সেটি ঠিক করার জন্য স্পেস স্টেশনের দিকে যাত্রা করে। কিন্তু তার নিজের তাড়াহুড়োর কারণে গাড়ির নিয়ন্ত্রণ হারিয়ে ফেলে তারা দুর্ঘটনায় পড়ে। সে উপগ্রহ এবং তার বাগদত্তা উভয়কেই হারিয়ে ভেঙ্গে পড়ে এবং তার চাকরি ছেড়ে দেয়। মিহিরাকে ঠিক করার দরকারে পাঁচ বছর পরে স্কুল শিক্ষকতা থেকে সে ফিরে এসে মিশনে অংশ নেয় এবং তার সহকর্মী রিয়া (অদিতি রাও হায়দারি) এর সাহায্যে জটিল ত্রুটি সংশোধন করতে সক্ষম হয়।
চলচ্চিত্রের প্রধান ফটোগ্রাফির কাজ ১৯ এপ্রিল ২০১৮ সালে শুরু হয়েছিল এবং ছবির শুটিং ১ অক্টোবর ২০১৮ সালে শেষ হয়েছিল। ছবির অনেক দৃশ্যের শুটিং হায়দ্রাবাদ এর শূন্য-মাধ্যাকর্ষণ সেটে গ্রহণ করা হয়েছিল। কিছু গুরুত্বপূর্ণ দৃশ্যের শুটিং হয়েছে মাহিন্দ্রা একলে সেন্ট্রাল এ এবং সেটিকে ছবিতে ভারতীয় মহাকাশ গবেষণা সংস্থা হিসাবে দেখানো হয়েছে।
সুশীলা সিংহ

সুশীলা সিংহ () শিলু সিং নামে খ্যাত ছিলেন। তিনি ছিলেন নেপালের সুপ্রিম কোর্টের প্রথম মহিলা বিচারক। ২০২০ সালের ২২ শে মে, সিং ৮১ বছর বয়সে মারা যান।
তুলসী মেহের শ্রেষ্ঠ

তুলসী মেহের শ্রেষ্ঠা (; ১৮৯৬–১৯৭৮) একজন নেপালি কর্মী এবং সমাজকর্মী ছিলেন। তাকে নেপালের মহাত্মা গান্ধী বলা হয় এবং ১৯৭৭ সালে ভারত সরকার তাকে জওহরলাল নেহেরু পদক দিয়েছিল। 
তিনি ভারতে ভ্রমণ করেছিলেন, এবং চার বছর সাবারমতী আশ্রমে মহাত্মা গান্ধীর সাথে ছিলেন। ১৯২৫ সালে, তিনি গান্ধী স্বাক্ষরিত একটি চিঠি পেয়েছিলেন যা কাপড় বুনতে তাঁর দক্ষতার প্রমাণ দিয়েছিল। গান্ধীর তাগিদে তিনি নিজের দেশে ফিরে এসেছিলেন। নেপালে, তিনি ঐতিহ্যবাহী চরখার জনপ্রিয়করণে এবং দলিত ও নিঃস্ব বিধবাদের কল্যাণে কাজ করেছিলেন। তিনি নেপালের প্রথম সামাজিক বেসরকারী সংস্থা শ্রীচন্দ্র কামধেনু চরখা প্রচারক মহাগুথি প্রতিষ্ঠা করেছিলেন। তিনি নেপাল থেকে ঐতিহ্যবাহী নেপালি পেপার সরবরাহ করে গান্ধীর বিদেশী পণ্য বর্জনে সহায়তা করেছিলেন। নেপালে গণতন্ত্র প্রতিষ্ঠার পরে, সরকারের সমর্থন নিয়ে, তিনি গান্ধীর স্মরণে নেপাল গান্ধী স্মারক নিধি নামে আরও একটি সামাজিক সংস্থা প্রতিষ্ঠা করেছিলেন।
ওম ভক্ত শ্রেষ্ঠ

ওম ভক্ত শ্রেষ্ঠ (১২ এপ্রিল ১৯৩৩ - ১৮ মার্চ ২০২০) নেপালের একজন বিচারক ছিলেন, যিনি নেপালের একাদশ প্রধান বিচারপতি হিসাবে দায়িত্ব পালন করেছিলেন। ১৯৯৭ সালের ১২ সেপ্টেম্বর থেকে ১৯ এপ্রিল ১৯৯৮ সাল পর্যন্ত। তাকে নেপালের তৎকালীন রাজা বীরেন্দ্র নিযুক্ত করেছিলেন।
এই পদে শ্রেষ্ঠের আগে ছিলেন ত্রিলোক প্রতাপ রানা এবং পরে ছিলেন মোহন প্রসাদ শর্মা।
নগ্ন অদ্বৈত অবস্থান

নগ্ন অদ্বৈত অবস্থান হলো এক ধরনের অনুকল্পিত মহাকর্ষীয় অদ্বৈত অবস্থান যা কোনো কিছু (সাধারণত ঘটনা দিগন্ত) দ্বারা আচ্ছাদিত নয়। সাধারণভাবে, স্থানকাল অদ্বৈত অবস্থান বলতে এমন একটি অবস্থানকে বোঝায় যেখানে মহাকর্ষীয় ক্ষেত্র পরিমাপের জন্য যেসব রাশিমালার প্রয়োজন হয় সেগুলি সকল স্থানাঙ্ক ব্যাবস্থায় অসীম হয়ে যায় এবং সেখানে পদার্থবিজ্ঞানের সাধারণ সূত্রসমূহ আর কাজ করেনা। আইনস্টাইনের সাধারণ আপেক্ষিকতা স্পষ্টভাবে অদ্বৈত অবস্থানের আভাস দেয়। সাধারণ আপেক্ষিকতা অনুযায়ী, যেকোনো বস্তু যদি নির্দিষ্ট পরিমাণে সংকুচিত হতে পারে তাহলে তা কৃষ্ণগহ্বরে পরিণত হয় যার কেন্দ্রে থাকে অদ্বৈত অবস্থান ও একে ঘিরে থাকে ঘটনা দিগন্ত। কিন্তু, নগ্ন অদ্বৈত অবস্থান বলতে এমন অদ্বৈত অবস্থানকে বোঝায় যা ঘটনা দিগন্তের মাঝে নয় বরং উন্মুক্ত অবস্থায় থাকে।
তবে, কসমিক সেন্সরশিপ হাইপোথিসিস অনুযায়ী, সকল অদ্বৈত অবস্থানেরই ঘটনা দিগন্ত থাকা উচিৎ। যদি, লুপ কোয়ান্টাম গ্র‍্যাভিটি সঠিক হয় তাহলে প্রকৃতিতে নগ্ন অদ্বৈত অবস্থান থাকতেও পারে।
কৃষ্ণগহ্বরসমূহের কেন্দ্রে থাকে অদ্বৈত অবস্থান। এই অদ্বৈত অবস্থান ইভেন্ট হরাইজন দ্বারা ঢাকা থাকে। কিছু ধরনের ব্ল্যাক হোল রয়েছে যাদের স্পিন রয়েছে (কার ব্ল্যাক হোল) হয়। এদের স্পিনের একটি সর্বচ্চ সীমা রয়েছে। যদি কোনো ব্ল্যাক হোল এই সীমা পেড়িয়ে যায় তাহলে ইভেন্ট হরাইজন অদৃশ্য হয়ে যায় এবং পরে থাকে নগ্ন সিঙ্গুলারিটি।
গণিতবিদ দিমিত্রিওস ক্রিস্টোডলৌ দেখান যে ইভেন্ট হরাইজন বিহীন সিঙ্গুলারিটিও সম্ভব। তবে তিনি এও দেখান যে সেগুলি অস্থিতিশীল।
সমবর্তন

সমবর্তন (পোলারায়ন বা পোলারাইজেশন হিসেবেও পরিচিত) হলো আড় তরঙ্গের একটি বৈশিষ্ট্য যা তার স্পন্দনের জ্যামিতিক দিক বিন্যাস নির্দিষ্ট করে (সহজ ভাষায়, বহু তলে স্পন্দনশীল তরঙ্গকে এক তলে স্পন্দনশীল করে)। যে তরঙ্গ মাধ্যমের কণাগুলোর কম্পনের দিকের সাথে সমকোণে অগ্রসর হয় সেটাই আড় তরঙ্গ। জলে সৃষ্ট তরঙ্গ হলো আড় তরঙ্গের একটি সহজ উদাহরণ। একটি পুকুরের জলে ঢিল ছুড়লে, জলে তরঙ্গ সৃষ্ট হয় যা পুকুরের পাড়ের দিকে অগ্রসর হতে থাকে এবং একই সাথে জলের কণাগুলি উপরে-নীচে স্পন্দিত হতে থাকে (চিত্র দেখুন)। এখন যদি কোনো যান্ত্রিক পদ্ধতিতে এই তরঙ্গকে একটিমাত্র তলে স্পন্দিত করা যায় তাহলে ঘটনাটিকে বলা হয় সমবর্তন।
আবার, তরল বা গ্যাসের মধ্যদিয়ে প্রবাহিত শব্দ তরঙ্গের ক্ষেত্রে এই স্পন্দন শুধু সামনে পেছনে (তরঙ্গ যেদিকে যায় সেদিকে) হয়। ফলে, এর সমবর্তনও হয় না (এটি অনুদৈর্ঘ তরঙ্গ)।
আলো এক ধরনের তড়িচ্চুম্বকীয় তরঙ্গ। অর্থাৎ আলো এক ধরনের আড় তরঙ্গ। সুতরাং আলোর সমবর্তন হয়।
কোয়ান্টাম বলবিজ্ঞান অনুযায়ী, আলো হলো ফোটনের ধারা। এক্ষেত্রে আলোর সমবর্তন ব্যাখ্যা করার জন্য ফোটনের স্পিনের ধারণা ব্যবহার করা হয়।
কোনো আধান যুক্ত কণা স্থির থাকলে তার চারপাশে একটি তড়িৎ ক্ষেত্রের (E) সৃষ্টি হয়। আবার, কোনো আধান যুক্ত কণা যদি সমবেগে ভ্রমণ করতে থাকে তাহলে সেই কণার চারপাশে চৌম্বক ক্ষেত্র (B) তৈরি হয়। তড়িৎ ক্ষেত্র ও চৌম্বক ক্ষেত্রের সমন্বয়ে তৈরী হয় তড়িচ্চুম্বকীয় তরঙ্গ। এই তরঙ্গে তড়িৎ ক্ষেত্র ও চৌম্বক ক্ষেত্রের স্পন্দন পরস্পরের সাথে লম্ব ও এরা উভয়ই তরঙ্গ প্রবাহের দিকের সাথে লম্ব। তাই, আলো এক ধরনের আড় তরঙ্গ।
সমাবর্তন ঘটানোর জন্য এমন কোনো পদার্থের প্রয়োজন যার মধ্য দিয়ে আলো প্রবেশ করলে, তা আলোকে শুধুমাত্র একটি নির্দিষ্ট তল বরাবর স্পন্দনশীল তরঙ্গ হিসেবে নির্গত করে। এই পদার্থ বা যন্ত্রগুলোকে বলা হয় পোলারাইজার।
তৈমুর রহমান

তৈমুর রহমান একজন পাকিস্তানি শিক্ষায়তনিক, সুরকার এবং সমাজতান্ত্রিক রাজনৈতিক কর্মী। তিনি লাহোর ইউনিভার্সিটি অফ ম্যানেজমেন্ট সায়েন্সে রাষ্ট্রবিজ্ঞান পড়ান। তিনি পাকিস্তানের মজদুর কিসান পার্টির সাধারণ সম্পাদক। তিনি রাজনৈতিক ব্যান্ড লালের নেতা ও মুখপাত্র। রহমান লাল ব্যান্ডের মাধ্যমে সমাজতন্ত্র, শ্রমিকদের দুর্দশা, ধর্মীয় মৌলবাদের ফলে পাকিস্তানের দুর্দশা ও ভারতের স্বৈরাচারী শাসনের ফলে কাশ্মীরে দুর্দশার কথা বলেছেন। তিনি অক্সফোর্ড বিশ্ববিদ্যালয় প্রেস প্রকাশিত "পাকিস্তানের ক্লাস স্ট্রাকচার" বইটির লেখক। বইটি পাকিস্তান সম্পর্কে ২০১২ সালের সেরা সামাজিক বিজ্ঞানের বইয়ের জন্য আখতার হামেদ খান মেমোরিয়াল পুরস্কার পেয়েছে।
রহমান একটি "বুর্জোয়া" পরিবার থেকে এসেছেন, তবে তার বাবা-মা তার জন্মের আগে থেকেই বাম আন্দোলনের সাথে জড়িত ছিলেন। জিয়া উল হকের সরকার ১৯৭০-এর দশকের শেষদিক থেকে ১৯৮০-র দশকের শেষ পর্যন্ত বামপন্থী, প্রগতিশীল এবং ধর্মনিরপেক্ষ মানুষদের উপর চরম রাষ্ট্রীয় ও সামরিক দমন-পীড়ন নিয়ে আসে। রহমানের পরিবারও এর স্বীকার হয় এবং তিনি তার শৈশব এর মাঝে কাটিয়েছিলেন, যা তাকে রাজনৈতিকভাবেও প্রভাবিত করেছিল। অভিনেতা, পরিচালক ও প্রযোজক হিসাবে কৈশর বয়স থেকেই থিয়েটারের সাথে জড়িত ছিলেন। তিনি আইচিসন কলেজে অধ্যয়ন করেছিলেন, গ্রিনেল কলেজ থেকে স্নাতকোত্তর পাস করেছিলেন, সাসেক্স বিশ্ববিদ্যালয় থেকে স্নাতকোত্তর অর্জন করেছিলেন এবং স্কুল অফ ওরিয়েন্টাল এবং আফ্রিকান স্টাডিজ থেকে পিএইচডি করেছেন। তিনি লাহোর স্কুল অফ ইকোনমিক্সে অর্থনীতি পড়িয়েছেন।
রহমানের কলেজ জীবনে মার্কিন যুক্তরাষ্ট্র কাটান এবং সেখানকার শ্রমিক সংগঠনের রাজনীতিতে জড়িয়ে পড়েন তিনি। তিনি আমেরিকান ফেডারেশন অফ শ্রম ও কংগ্রেস অফ ইন্ডাস্ট্রিয়াল অর্গানাইজেশন্স (এএফএল – সিআইও), আন্তর্জাতিক ব্রাদারহুড অফ টিমস্টার্স এবং বিভিন্ন বামপন্থী দলের সাথে কাজ করেছেন। ১৯৯৮ সালে পাকিস্তানে ফিরে আসার পরে তিনি কমিউনিস্ট মজদুর কিসান পার্টিতে (সিএমকেপি) যোগ দিয়েছিলেন। তিনি দলের জেলা পর্যায়ের এবং রাজ্য পর্যায়ের নেতৃত্বের পদে নির্বাচিত হয়েছিলেন এবং সিএমকেপির সাধারণ সম্পাদক হিসাবেও নির্বাচিত হয়েছিলেন। ২০১৫ সালে, সিএমকেপি পাকিস্তান মজদুর কিসান পার্টি এবং পিপলস ন্যাশনাল কংগ্রেসের সাথে ঐক্যবদ্ধ হয়ে মজদুর কিসান পার্টি (এমকেপি) গঠন করেছিল। তিনি এমকেপির বর্তমান সাধারণ সম্পাদক। তিনি পাকিস্তানের মার্ক্সবাদী-লেনিনবাদী রাজনীতির পুনর্গঠন ও জনপ্রিয়তা বাড়ানোর কাজ করছেন।
তিনি লাল ব্যান্ডের প্রধান গিটারিস্ট এবং মুখপাত্র। তাঁর ব্যান্ড সমাজতান্ত্রিক এবং প্রগতিশীল রাজনৈতিক গান গাওয়ার জন্য পরিচিত। ব্যান্ডটি বেশ কয়েকটি অ্যালবাম প্রকাশ করেছে এবং ভারত, মার্কিন যুক্তরাষ্ট্র, ইংল্যান্ড ইত্যাদি ভ্রমণ করেছে।
পশুপতি শর্মা

পশুপতি শর্মা নেপালের সিঙ্গজা জেলার পুটালিবাজার পৌরসভার ৩ নং ওয়ার্ডে ১৯৮২ সালের ৩১ অক্টোবর জন্মগ্রহণকারী একজন নেপালি লোক গায়ক। শর্মা পড়াশুনার জন্য ২০০৩ সালে কাঠমান্ডু চলে আসেন, কারণ তিনি গানে আগ্রহী ছিলেন বলে তিনি সপ্তকোশি দোহরি সঙ্ঘে (একটি দ্বৈত লোক গায়িকা ক্লাব) গাওয়া শুরু করেন এবং ২০০৩ এ তার প্রথম অফিসিয়াল গান প্রকাশ পেয়েছিল। শর্মা তাঁর ক্যারিয়ারে ইতোমধ্যে ১০০০ এরও বেশি গান গেয়েছেন। তাঁর গানে দেশপ্রেম, ভালোবাসা এবং কৌতুকের থাকে, তাঁর সর্বশেষ ব্যঙ্গাত্মক সংগীত লুটনা সেকে লুট সম্প্রতি ইউটিউব থেকে সরিয়ে নিতে বাধ্য হয়েছিলেন। তিনি নেপালের লোক সংগীত শিল্পের জীবন্ত কিংবদন্তি। ২০১৮ সালে তিনি দেবী গড়তি মগরের সাথে "ছাতার হারায়ো" গান প্রকাশ করেছিলেন।
পায়েল শাক্য

পায়েল শাক্য মিস নেপাল ২০০৪ -এর বিজয়ী, যা কাঠমান্ডুর বীরেন্দ্র আন্তর্জাতিক সম্মেলন কেন্দ্রে অনুষ্ঠিত হয়েছিল। তিনি বর্তমানে অস্ট্রেলিয়ার সিডনিতে অবস্থান করছেন। সে অপ্টাসে কাজ করেন। মিস নেপাল থাকাকালীন পায়েল জলাভূমি এবং গণ্ডার সংরক্ষণে কাজ করেছিলেন। তিনি ক্যান্সার রিলিফ সোসাইটির রাষ্ট্রদূতও ছিলেন।
২১ শে নভেম্বর, ২০১১, পায়েল সিডনির উগ্লিজ ব্যান্ডের প্রধান সংগীতশিল্পী সরুন তমরকরকে বিয়ে করেন।
রোজিশা শাহী ঠকুরি

রোজিশা শাহী ঠকুরি () নেপালি মডেল এবং অভিনেতা। তিনি মিস নেপাল আর্থ ২০১৩ এর বিজয়ী ছিলেন তিনি ফিলিপাইনে অনুষ্ঠিত মিস আর্থ ২০১৩ -তে নেপালের প্রতিনিধিত্ব করেছিলেন।
অন্তিম যাত্রা

অন্তিম যাত্রা () শ্যামল বোস পরিচালিত ২০১৫ সালের একটি বাংলা চলচ্চিত্র এবং এটি প্রযোজনা করে চিত্রকলা। চলচ্চিত্রটির সংগীত পরিচালনা করেছেন শাশ্বত চট্টোপাধ্যায়। 
একজন মহিলা তার অনুশোচনাপূর্ণ একাকী জীবন কাটায়। তার উপলব্ধি তাকে অতীতের কিছু স্মৃতি স্মরণ করিয়ে দেয় । যেখানে একজন নব্য বিবাহিত মহিলার তার শ্বশুর ও স্বামীর প্রতি অভদ্র আচরণ ফুটে ওঠে। তিনি একসময় বৃদ্ধ শশুড়ের প্রতি তার রাগ ও বিরক্তিভাব প্রকাশ করেন এবং তাকে বৃদ্ধাশ্রমে পাঠানোর সিদ্ধান্ত নেয়। কিন্তু তাকে বৃদ্ধাশ্রমে পাঠানোর আগেই তিনি শেষ নিঃশ্বাস ত্যাগ করেন। এতে তখনও তার বিন্দুমাত্র অনুতাপ হয় না। কিন্তু যখন তার অন্তিম যাত্রার সময় হয় তখন তিনি গভীর ভাবে বুঝতে পারেন এবং অতীতের স্মৃতিগুলো স্মরণ করতে করতে একসময় পরলোক গমন করেন ।
মহেশ বিক্রম শাহ

মহেশ বিক্রম শাহ () নেপালি লেখক, উপন্যাসিক, যিনি ছাপামার কো ছোরো বইয়ের জন্য মদন পুরস্কার বিজয়ী। শাহ এখন একজন অবসরপ্রাপ্ত পুলিশ, প্রাক্তন উপ-মহাপরিদর্শক পুলিশ এবং তিনি নিজের জন্য যথেষ্ট সময় করেছেন, যে সময় তিনি উপন্যাস রচনায় মনোনিবেশ করতে চান। তিনি এ পর্যন্ত সাতটি কবিতার সঙ্কলন প্রকাশ করেছেন। তাঁর গল্পগুলি বিভিন্ন ব্যক্তির সামাজিক বাস্তবতা এবং বাস্তব জীবনের ঘটনা তুলে ধরে।
নগেন্দ্র কুমার রায়

নগেন্দ্র কুমার রায় () নেপালি রাজনীতিবিদ। তিনি ১৯৯৯ সালের নির্বাচনে নেপালি কংগ্রেস পার্টি থেকে প্রতিনিধি সভায় নির্বাচিত হয়েছিলেন।
মিন বাহাদুর রায়মাঝি

মিন বাহাদুর রায়মাঝি একজন নেপালি বিচারক ছিলেন, যিনি নেপালের ১৯তম প্রধান বিচারপতি হিসাবে দায়িত্ব পালন করেছিলেন, ৮ মে ২০০৯ থেকে ১০ ফেব্রুয়ারি ২০১০ পর্যন্ত। তাকে নেপালের তৎকালীন রাষ্ট্রপতি রাম বারান যাদব নিয়োগ করেছিলেন ।
তাঁর আগে ছিলেন কেদার প্রসাদ গিরি এবং পরে ছিলেন অনুপ রাজ শর্মা।
রাম প্রসাদ শ্রেষ্ঠ

রাম প্রসাদ শ্রেষ্ঠ, ২৬ মার্চ ২০১০ থেকে ৫ মে ২০১১ পর্যন্ত নেপালের প্রধান বিচারপতি ছিলেন।
রুবি রাণা

রুবি রানা একজন নেপালি বিউটি কুইন এবং তিনি ১৯৯৪ সালের মিস নেপাল এবং মিস বীরগঞ্জের মুকুট পেয়েছিলেন। তিনি আমেরিকার নেক্সট টপ মডেলের স্পিন অফ মেগা মডেল, মরসুম ১ এর বিচারকও ছিলেন।
রামলাল জোশী

রামলাল জোশী একজন নেপালি লেখক। ২০১৬ সালে তিনি "আইনা" উপন্যাসের জন্য নেপালের সর্বাধিক মর্যাদাপূর্ণ সাহিত্য পুরস্কার মদন পুরস্কার পেয়েছিলেন। 
রামলাল জোশী ধনগধী কৈলালির বাসিন্দা। পূর্বে তিনি রাজনৈতিক কর্মী, সাংবাদিক এবং শিক্ষক ছিলেন। তিনি সাহিত্য ও সংস্কৃতির জন্য সক্রিয় সংগঠন "সুদুর পাশ্চিমাঞ্চল সাহিত্য সমাজের" সভাপতি ছিলেন। তিনি তাঁর "আইনা" (অর্থাৎ "আয়না") বইয়ের জন্য মদন পুরস্কার পেয়েছিলেন, এটি নেপালি ভাষায় ছোটগল্পের একটি নৃত্যশাস্ত্র।
মধুকর শমসের রাণা

মধুকর শমসের জঙ্গ বাহাদুর রাণা () (১৯ জুলাই ১৯৪১ - ১৬ অক্টোবর ২০১৯) একজন নেপালি উন্নয়ন অর্থনীতিবিদ, যিনি ২০০৫ সালে নেপালের অর্থ মন্ত্রীর দায়িত্ব পালন করেছিলেন, এবং নেপালের দক্ষিণ এশীয় ম্যানেজমেন্ট ইনস্টিটিউটে অর্থনীতির অধ্যাপক ছিলেন। তিনি নেপালের রাণা রাজবংশের সদস্য।
নয়নরাজ পাণ্ডে

নয়ন রাজ পান্ডে ( ) নেপালি লেখক । তিনি গল্প ও উপন্যাসের পাশাপাশি নেপালি চলচ্চিত্রের চিত্রনাট্য লেখেন। রূপক শৈলীতে উপস্থাপিত উপন্যাসগুলিতে তিনি সমসাময়িক নেপালি সমাজের প্রতিনিধিত্বের জন্য পরিচিত। 
"উলার", "লু", "গামকিরি" এবং "সল্লিপির" হল পান্ডের সেরা উপন্যাস, এবং "নিদায়েন জগদম্বা", "খোর" "বিতরা" "কো জোকার" এবং "চকোলেট" হল ছোটগল্পের সংগ্রহ যা পাঠক দ্বারা প্রশংসিত হয়েছে। তিনি সম্প্রতি "ইয়ার" বই প্রকাশ "করেছিলেন", যা পদ্মশ্রী সাহিত্য পুরস্কার জিতেছে।
দিলীপ কুমার পৌদেল

দিলীপ কুমার পৌদেল, ৩১ জুলাই ২০০৫ থেকে ৮ সেপ্টেম্বর ২০০৭ পর্যন্ত নেপালের প্রধান বিচারপতি ছিলেন।
বিজয়কুমার পাণ্ডে

বিজয় কুমার পান্ডে নেপালি টেলিভিশনের পেশাদার মিডিয়া ব্যক্তিত্ব। তিনি "দিশনির্দেশ" নামে জনপ্রিয় অনুষ্ঠানের আয়োজন করে থাকেন। পান্ডের কর্মজীবন শুরু হয়েছিল নেপাল টেলিভিশনে অনুষ্ঠান অন্ধিও উজিয়ালো দিয়ে ১৯৮৭ সালে, তারপরে আরও কয়েকটি টেলিভিশন প্রকল্প, পাশাপাশি কান্তিপুর এফএম-এও কাজ করেন। তিনি নেপাল ম্যাগাজিনের প্রতিষ্ঠাতা সম্পাদকও ছিলেন এবং দীর্ঘদিন কান্তিপুরে কলাম লেখক ছিলেন, পাশাপাশি কান্তিপুর টেলিভিশনে পরামর্শক সম্পাদকও ছিলেন। নেপালি মিডিয়ার অন্যতম প্রভাবশালী ব্যক্তির লিখিত প্রথম বই 'খুশি' বইটি ১২ সেপ্টেম্বর ২০১৪ কাঠমান্ডুতে নামখা রিনপোচে উদ্বোধন করেছিলেন। তাঁর 'খুশি' বইয়ের জন্য তাকে ২০১৫ সালে নেপালের সর্বাধিক মর্যাদাপূর্ণ সাহিত্য পুরস্কার মদন পুরস্কার প্রদান করা হয়েছিল।
একনাথ রানাভাট

একনাথ রানাভাট () নেপালি রাজনীতিবিদ। তিনি ১৯৯৯ সালের নির্বাচনে নেপালি কংগ্রেসের হয়েপ্রতিনিধি সভায় নির্বাচিত হয়েছিলেন।
মোহন প্রসাদ শর্মা

মোহন প্রসাদ শর্মা একজন নেপালি বিচারক ছিলেন, যিনি নেপালের দ্বাদশ প্রধান বিচারপতি হিসাবে দায়িত্ব পালন করেছিলেন, ১৯৯৮ সালের ১৩ এপ্রিল থেকে ১৫ ডিসেম্বর ১৯৯৯ সাল পর্যন্ত। তাকে নেপালের তৎকালীন রাজা বীরেন্দ্র নিযুক্ত করেছিলেন।
শর্মার আগে ছিলেন ওম ভক্ত শ্রেষ্ঠ এবং পরে ছিলেন কেশব প্রসাদ উপাধ্যায়।
কক্সবাজার রেলওয়ে স্টেশন

কক্সবাজার রেলওয়ে স্টেশন বাংলাদেশের দক্ষিণ-পশ্চিমাঞ্চলের কক্সবাজার জেলার ঝিলংজা ইউনিয়নের চান্দের পাড়ায় অবস্থিত একটি ছয়তলা বিশিষ্ট রেলওয়ে স্টেশন। এটি বাংলাদেশের প্রথম আইকনিক রেলওয়ে স্টেশন। এটি দোহাজারী-কক্সবাজার রেলপথের শেষ স্টেশন। স্টেশনটি একটি ঝিনুক আকৃতির, যার মোট আয়তন ১ লাখ ৮৭ হাজার বর্গফুট। স্টেশনটিতে ৬টি প্ল্যাটফর্ম, টিকিট কাউন্টার, রেস্তোরাঁ, হোটেল, শপিংমল, শিশুযত্ন কেন্দ্র, লকার, ডাকঘর, কনভেনশন সেন্টার, তথ্যকেন্দ্র, এটিএম বুথ এবং প্রার্থনার স্থান রয়েছে।
২০১৮ সালের জুলাই মাসে ১৮ হাজার ৩৪ কোটি টাকা ব্যয়ে দোহাজারী-কক্সবাজার রেলপথ নির্মাণ প্রকল্পের অধীনে স্টেশনটি নির্মাণের কাজ শুরু হয়। ২০২৩ সালের নভেম্বর মাসে স্টেশনটি উদ্বোধন করা হয়।
২০১৭ সালে ট্রান্স-এশিয়ান রেলওয়ে প্রকল্পের আওতায় সরকার চট্টগ্রাম জেলার দোহাজারি থেকে রেললাইন বর্ধিত করে বান্দরবান জেলার গুনধুম পর্যন্ত নেওয়ার পরিকল্পনা করে। এই মহাপরিকল্পনার আওতায় রামু রেলওয়ে স্টেশন থেকে আরেকটি রেললাইন পর্যটন বিকাশে কক্সবাজার জেলা পর্যন্ত নেওয়ার সিদ্ধান্ত নেওয়া হয় এবং কক্সবাজার শহরে একটি রেলওয়ে স্টেশন তৈরির প্রস্তাব করা হয়। বর্তমানে কক্সবাজার রেলওয়ে স্টেশন নির্মাণাধীন রয়েছে যা ২০২২ সালের মধ্যে সমাপ্ত করার কথা রয়েছে।
২০১৮ সালের ২৪ জুলাই কক্সবাজার রেলওয়ে স্টেশনের নির্মাণ কাজ শুরু হয়। স্টেশনটি নির্মাণের জন্য বাংলাদেশ সরকারের বাজেট ছিল ৫০০ কোটি টাকা। ২০২২ সালের মধ্যে স্টেশনটি নির্মাণের কথা থাকলেও বিভিন্ন কারণে তা পিছিয়ে যায়। অবশেষে ২০২৩ সালের ১২ নভেম্বর বাংলাদেশের প্রধানমন্ত্রী শেখ হাসিনা কক্সবাজার রেলওয়ে স্টেশন উদ্বোধন করেন।
কক্সবাজার রেলওয়ে স্টেশনটি বাংলাদেশের অন্যতম দৃষ্টিনন্দন রেলওয়ে স্টেশন। স্টেশনটিতে একটি ৪ তলা বিশিষ্ট ভবন রয়েছে। ভবনটির আয়তন প্রায় ১০,০০০ বর্গফুট। ভবনের মধ্যে রয়েছে যাত্রীদের জন্য রেলওয়ে বুকিং কাউন্টার, টিকিট কাউন্টার, রেস্টুরেন্ট, ক্যাফে, ওয়েটিং রুম, টয়লেট ইত্যাদি। ২০২৩ সালের ১ ডিসেম্বর থেকে কক্সবাজার রেলওয়ে স্টেশন থেকে বাণিজ্যিকভাবে ট্রেন চলাচল শুরু হয়। বর্তমানে ঢাকা থেকে কক্সবাজার পর্যন্ত কক্সবাজার এক্সপ্রেস নামের আন্তঃনগর ট্রেন চলাচল করে।
প্রদীপ নেপাল

প্রদীপ নেপাল (; জন্ম ১৯৫৪) নেপালি কমিউনিস্ট রাজনীতিবিদ এবং প্রাক্তন সরকারের মন্ত্রী। তিনি একজন লেখকও এবং কমপক্ষে ১৬টি উপন্যাস এবং ১০টি ছোট গল্পের সংগ্রহ প্রকাশ করেছেন। 
১৯৫৪ সালের জানুয়ারিতে জন্ম নেওয়া নেপাল পঞ্চায়েত শাসনকালে গণতন্ত্রকর্মী হিসাবে কারাগারে কাটিয়েছিলেন। সাংবিধানিক রাজতন্ত্র প্রতিষ্ঠার পর তিনি হয়ে ওঠেন তথ্য মন্ত্রী এবং পানি সম্পদ মন্ত্রী ১৯৯৪ সালে এবং স্বাস্থ্য মন্ত্রী ও পানিসম্পদ মন্ত্রী ১৯৯৯ সালে। 
নেপাল ২০০৮ সালের সংসদীয় নির্বাচনে নেপালি কংগ্রেসের প্রকাশ মন সিংহের কাছে হেরেছিলেন। তিনি কাঠমান্ডু -৩ আসনের সিপিএন ইউএমএল প্রার্থী ছিলেন। এ সময় তিনি নির্বাচন পরিচালনাকারী গিরিজা প্রসাদ কৈরালার অন্তর্বর্তীকালীন মন্ত্রিসভায় শিক্ষা ও ক্রীড়া মন্ত্রীর পদে ছিলেন। 
২০০৯ সালের নভেম্বর পর্যন্ত, নেপাল সিপিএন ইউএমএল-এর একজন প্রবীণ সদস্য ছিলেন।
শ্রী রাম লামিছানে

শ্রী রাম লামিছন (নেপালি: श्री राम लामिछाने, জন্ম: ২১ ফেব্রুয়ারি, ললিতপুর, নেপাল), নেপাল স্কাউটের প্রধান কমিশনার এবং স্কাউট আন্দোলনের বিশ্ব সংস্থার (ডব্লিউওএসএম) এশিয়া-প্যাসিফিক আঞ্চলিক স্কাউট কমিটির আঞ্চলিক ভাইস-চেয়ারম্যান হিসাবে দায়িত্ব পালন করেছেন। তিনি ২০০৯ থেকে ২০১৫ পর্যন্ত নির্বাচিত স্বেচ্ছাসেবক সদস্য হিসাবে ছিলেন। বর্তমানে অ্যাওয়ার্ড কমিটির চেয়ারম্যান হিসাবে দায়িত্ব পালন করছেন।
তিনি ক্যানবেরা বিশ্ববিদ্যালয় এবং ত্রিভুবন বিশ্ববিদ্যালয়ে পড়াশোনা করেছেন।
২০১৬ সালে, তিনি ওয়ার্ল্ড স্কাউটিংয়ে ব্যতিক্রমী পরিষেবার জন্য ওয়ার্ল্ড স্কাউট কমিটি কর্তৃক বিশ্ব স্কাউট সংস্থা বিশিষ্ট ৩৫০তম "ব্রোঞ্জ উলফ পুরস্কার" ভূষিত হয়েছিলেন।
রেওয়াতী রমন খানাল

রেওয়াতী রমন খানাল (মৃত্যু: ২ অক্টোবর ২০২০) তিনি নেপালের একজন সাহিত্যিক ছিলেন। তাঁর "নেপালি কানুনি ইতিহাস" বইয়ের জন্য তিনি মদন পুরস্কার বিজয়ী হয়েছিলেন। 
খানাল ৮৮ বছর বয়সে ২৭ অক্টোবর ২০২০ -এ মারা যান।
ফুসফুসের মূল

ফুসফুসের মূল হল একদল কাঠামো যা প্রতিটি ফুসফুসের হাইলামে মধ্যস্টিনাম পৃষ্ঠের ঠিক উপরে এবং ফুসফুসের কার্ডিয়াক ছাপের পিছনে উত্থিত হয়। এটা সম্মুখ দিকের(অভ্যন্তরীণ সীমান্ত) তুলনায় পৃষ্ঠদেশের(পশ্চাৎ সীমান্ত) অধিক নিকটতর । ফুসফুসের মূলটি কতক কাঠামো দ্বারা সংযুক্ত থাকে যা একে হৃৎপিণ্ড এবং শ্বাসনালীতে গঠন করে ।
পাঁজর খাঁচা একটি দুই স্তরপূর্ণ ঝিল্লিময় আবরণী প্লুরা দ্বারা ফুসফুস থেকে বিচ্ছিন্ন। হাইলামটি হলো বৃহৎ ত্রিভুজাকার গহ্বর যেখানে প্যারাইটাল প্লুরা (পাঁজর খাচাকে আচ্ছাদিত ) এবং ভিসেরাল প্লুরা(ফুসফুসকে আচ্ছাদিত) এর মধ্যে সংযোগ তৈরি হয়,যা মধ্যস্টিনাম এবং প্লুরার গহ্বর এর মধ্যে সংযোগ বিন্দু চিহ্নিত করে।
ডান ফুসফুসের মূলটি উর্ধ্ব মহাশিরা এবং ডান অলিন্দের কিছু অংশের পিছনে এবং অজাইগস শিরাটির নিচে থাকে। বাম ফুসফুসের এই অংশটি মহাধমনির খিলানের নিচে এবং মহাধমনির অবরোহী অংশের সামনে দিয়ে যায়; ফ্রেনিক স্নায়ু, পেরিকার্ডিয়াকোফ্রেনিক ধমনী এবং শিরা এবং অভ্যন্তরীণ পালমোনারি প্লেক্সাস প্রতিটির সামনে থাকে এবং ভেগাস স্নায়ু এবং বাইরের দিকের পালমোনারি প্লেক্সাসের পিছনে থাকে।
মূলটি ব্রঙ্কাস, পালমোনারি ধমনী, ফুসফুসীয় শিরা, শ্বাসনালীর ধমনী এবং শিরা, স্নায়ুর পালমোনারি প্লেক্সাস, লিম্ফ্যাটিক ভ্যাসেল, ব্রঙ্কিয়াল লিম্ফ নোড এবং এরিওলোরার টিস্যু দ্বারা গঠিত হয়, এগুলি সমস্তই প্লুরার প্রতিচ্ছবি দ্বারা আবদ্ধ থাকে । প্রতিটি ফুসফুসের শিকড় রচনা করে প্রধান কাঠামো প্রতিটি দিকের সামনে থেকে পিছনে একইভাবে সাজানো হয়। এর অর্থ হ'ল দুটি পালমোনারি শিরাগুলির উপরের অংশটি পূর্ববর্তীভাবে অবস্থিত, পালমোনারি ধমনীটি মাঝখানে রয়েছে এবং ব্রঙ্কাস এবং ব্রঞ্চিয়াল ভ্যাসেল উত্তরোত্তর অবস্থিত। উভয় পক্ষের বিন্যাসটি অপ্রতিসম । 
ডান দিক: (নিকৃষ্ট থেকে উচ্চতর) এপিটারিয়াল ব্রঙ্কাস, পালমোনারি ধমনি,হাইপারটেরিয়াল ব্রোঙ্কাস এবং নিকৃষ্ট(ইনফিরিয়র)পালমোনারি শিরা। 
বাম দিক:(নিকৃষ্ট থেকে উচ্চতর) পালমোনারি ধমনী,প্রধান ব্রঙ্কাস এবং 
নিকৃষ্ট(ইনফিরিয়র)পালমোনারি শিরা। 
প্রতিটি হিলিয়ামে "হিলার" ব্রঙ্কোপালমোনারি লিম্ফ নোড থাকে ।
ফুসফুসের গোড়ার চারপাশে প্যারাইটাল প্লুরা হিলাম থেকে পালমোনারি লিগামেন্ট নামে একটি ভাঁজে নীচের দিকে প্রসারিত হয়। এর নীচের "প্রান্তটি" কখনও কখনও "নিকৃষ্ট পালমোনারি লিগামেন্ট" হিসাবে পরিচিত। প্রতিটি ফুসফুসের নীচের প্রান্তে, প্লুরাল স্তরগুলি একে অপরের সংস্পর্শে আসে এবং একটি মুক্ত বাঁকা প্রান্তে শেষ হয়। পালমোনারি লিগামেন্টগুলি ফুসফুসের নীচের অংশটি অবস্থানে ধরে রাখে।
এই নিবন্ধটি গ্রে এর অ্যানাটমি (১৯১৮) এর ২০ তম সংস্করণ থেকে পাবলিক ডোমেনে টেক্সট অন্তর্ভুক্ত করেছে।
মদন পুরস্কার

মদন পুরস্কার (); ইংরেজি: Madan Puraskar) নেপালের একটি সাহিত্য সম্মান, যা মদন পুরস্কার গুঠি ক্যালেন্ডার বছরের মধ্যে প্রকাশিত নেপালি ভাষায় অসামান্য বইয়ের জন্য প্রতি বছর প্রদান করে। এটি নেপালের সবচেয়ে মর্যাদাপূর্ণ সাহিত্যের পুরস্কার হিসাবে বিবেচিত হয়। এটি প্রতিবছর ঘটস্থাপণের দিন প্রদান করা হয়। 
প্রধানমন্ত্রী চন্দ্র শমসের জেবিআর পুত্রবধূ, রাণী জগদম্বা কুমারী দেবী কর্তৃক তাঁর প্রয়াত স্বামী জেনারেল মদন শমসের জেবিআরের স্মরণে ১৯৫৫ সালের ২৬ সেপ্টেম্বর প্রতিষ্ঠিত হয়েছিল। সেই থেকে এটি ১৯৭৪ এবং ১৯৭৭ বাদে প্রতি বছর উপস্থাপন করা হয়েছে। প্রতিষ্ঠার সময়, পুরস্কারটির পুরস্কার মূল্য ছিল ৪০০০ এনআরএস। সুবর্ণ জয়ন্তীর বছর (২০০৫ সাল) থেকে পুরস্কার মূল্য বাড়িয়ে ৪০০,০০০ এনআরএস করা হয়েছে।
রোমান জে. ইসরায়েল, এস্কোয়ার

রোমান জে. ইসরায়েল, এস্কোয়ার ২০১৭ সালে মুক্তিপ্রাপ্ত একটি মার্কিন আইনি নাট্য চলচ্চিত্র। ড্যান গিলরয় ছবিটির চিত্রনাট্য লিখেছেন ও পরিচালনা করেছেন। ছবিটির শ্রেষ্ঠাংশে রয়েছেন ডেনজেল ওয়াশিংটন,কলিন ফ্যারেল ও কারমেন এজোগো। এটি একজন আদর্শবাদী আইনজীবীর গল্প, যে নিজেকে টালমাটাল ঘটনাপ্রবাহের মধ্যে খুঁজে পায়। সে এমন কিছু ব্যক্তিগত সংকটের মুখোমুখি হয় এবং তাকে চরমপন্থার অবলম্বন নিয়ে এটি সমাধান করতে হবে।
২০১৬ সালের ২৫ আগস্ট ছবিটির নির্মাণকাজ শুরু হয়। তখন এর নাম দেওয়া হয় " ইনার সিটি"। ২০১৭ সালের ২২ জুন ছবিটির পুনঃনামকরণ করা হয়। ক্যালিফোর্নিয়া অঙ্গরাজ্যের লস অ্যাঞ্জেলেস ও সান্তা ক্লারিটায় ছবিটির দৃশ্যায়ন হয়।
২০১৭ সালের ৯ সেপ্টেম্বর টরন্টো আন্তর্জাতিক চলচ্চিত্র উৎসবে ছবিটি মুক্তি পায়। ঐ বছরের ১৭ নভেম্বর সনি পিকচার্স রিলিজিং ছবিটি মুক্তি দেয়। সমালোচকদের কাছ থেকে ছবিটি মিশ্র প্রতিক্রিয়া লাভ করে। ওয়াশিংটনের অভিনয়ের প্রশংসা করলেও ছবিটির চিত্রনাট্য সমালোচকরা ভালোভাবে গ্রহণ করেননি। ২২ মিলিয়ন ডলারের বাজেটে ছবিটি ১৩ মিলিয়ন ডলার আয় করে।
শুধু ওয়াশিংটনের অভিনয়ের জন্যই ছবিটি অনেকগুলো মনোনয়ন পায়। একাডেমি পুরস্কার, গোল্ডেন গ্লোব ও স্ক্রিন অ্যাক্টরস গিল্ড পুরস্কারের জন্য ওয়াশিংটন মনোনীত হন। 
রোমান জে.ইসরায়েল একজন আইনজীবী। লস অ্যাঞ্জেলেস শহরে ছোট একটি আইনি প্রতিষ্ঠানে কাজ করেন। প্রতি সপ্তাহে তার আয় ৫০০ ডলার। ইসরায়েল বিভিন্ন মামলার ব্রিফ তৈরি করেন। আইনি প্রতিষ্ঠানের প্রতিষ্ঠাতা এবং স্বনামধন্য অধ্যাপক উইলিয়াম জ্যাকসন আদালতকক্ষের বিষয়গুলো মোকাবিলা করেন। ইসরায়েল একটি ব্রিফ প্রস্তুত করেছেন, যার মূল প্রতিপাদ্য হলো কম শাস্তির প্রতিশ্রুতি দিয়ে দোষ স্বীকার করানোর (Plea bargaining) অন্যায় প্রথার সংস্কার সাধন করা। সামাজিক দক্ষতা ইসরায়েলের বরাবরই একটু কম। কিন্তু তার অনন্যসাধারণ স্মৃতিশক্তি রয়েছে। তার ব্যক্তিত্বের শক্তিও প্রচণ্ড,যার কারণে তার পরিবারকে পর্যন্ত ত্যাগ স্বীকার করতে হয়েছে।
জ্যাকসনের প্রাণঘাতী হৃদঘাত হয়। আইনি প্রতিষ্ঠানটি দেউলিয়া হয়ে যায়। পরবর্তী বিষয়গুলো জ্যাকসনের প্রাক্তন ছাত্র জর্জ পিয়ার্স দেখাশোনা করবে। ইসরায়েল পিয়ার্স তার বৃহৎ আইনি প্রতিষ্ঠানে কাজ করার সুযোগ দেয়। কিন্তু ইসরায়েলের ধারণা, পিয়ার্স একজন লোভী আইনজীবী ছাড়া কিছুই নয়। ইসরায়েলের সাথে মায়া নামের এক অধিকারকর্মীর দেখা হয়। মায়া তাকে একটি বিক্ষোভে অংশগ্রহণের আহবান জানায়। ইসরায়েল কোথাও চাকরি না পেয়ে পিয়ার্সের ওখানেই চাকরি নিতে বাধ্য হয়।
ইসরায়েলের নতুন প্রতিষ্ঠানে চাকরি করতে সমস্যা হয়। তার অংশীদার জেসি স্যালিনাস অসহায় নারীদের নিয়ে ব্যঙ্গ-বিদ্রূপ করলে স্যালিনাসের সাথেও তার বিরোধ উপস্থিত হয়।